作者:沈禧
標題:南呂・一枝花廷儀公子實當代都督李公之家嗣也。器宇宏達，才華瞻敏，
內容:百氏之書，靡不該浹；至於龍韜虎略，不待言而可知也。及乎禮賢下士，彬彬然誠有儒者之風，不以富貴而驕慢於人，以是人皆景仰而樂與之遊。今年冬適過吳門，解鞍旅館，予得獲見，遂即傾蓋，歡若平生。於是宿留，命酌於小樓之上，鳴琴賦詩，放歌劇飲，以罄一時之歡。既而出諸名公所贈詞章樂府以示予且詠然，其辭氣雄偉，風調清越，不覺使人技癢。愧予無似，曷克窺其閫奧而闖其藩籬哉。茲不自揣，勉述〔南呂〕一闋以呈。校諸傑作，固不能模楷其萬一，然於期望之私，庶幾有在焉。瑤臺上品仙，麟閣中人物。胸襟開宇宙，器量溢江湖。聲振寰區，會見懸魚袋，行看佩虎符。錦みま人跨鳳侶，金蹀躞馬驟龍駒。